
Kommunedirektørens innstilling
Ved kommunestyre- og fylkestingsvalget 2027 holder Porsgrunn kommune valg mandag 13. september 2027.
 
 
 


SAKSUTREDNING
Bakgrunn for saken
Det følger av valgloven § 9-1 andre ledd at fylkestingsvalg og kommunestyrevalg skal holdes i alle kommuner på den samme mandagen i september måned hvert fjerde år. Valgene holdes i det andre året av hver stortingsperiode.
I statsråd 7. mai 2026 er valgdagen for kommunestyre- og fylkestingsvalget 2027 fastsatt til mandag 13. september 2027.
Jf. valgloven § 9-1 fjerde ledd skal valgstyret orientere valgdirektoratet om når valglokalene skal åpnes og stenges senest 31. mai i valgåret.
Oversikt over åpningstider ved Stortings- og sametingsvalget i Porsgrunn kommune i 2025:
Stemmekrets	Åpningstid søndag	Åpningstid mandag
Vestsiden	16:00 – 21:00	10:00 – 21:00
Bergsbygda	 	12:00 – 19:00
Bjørkedalen	 	12:00 – 19:00
Heistad	16:00 – 21:00	10:00 – 21:00
Klevstrand/Herøya	16:00 – 21:00	10:00 – 21:00
Langangen	 	12:00 – 19:00
Brevik	16:00 – 21:00	10:00 – 21:00
Sandøya/Øyene	 	12:00 – 19:00
Tveten	16:00 – 21:00	10:00 – 21:00
Grønli og Stridsklev	16:00 – 21:00	10:00 – 21:00
Midtbyen, Myrene og Borge	16:00 – 21:00	10:00 – 21:00

 
Saksfremstilling
Porsgrunn kommune har praktisert to-dagers valg i lang tid. Ved sist valg ble antall stemmekretser redusert fra 14 til 11. De gamle kretsene Myrene og Borge ble slått sammen med Midtbyen, og kretsen Grønli ble slått sammen med Stridsklev. I tillegg ble det besluttet at Langangen skulle ha én valgdag på lik linje med kretsene Bergsbygda, Bjørkedalen og Sandøya/øyene. I de øvrige stemmekretsene ble det gjennomført to-dagers valg. Videre endringer var avvikling av det rullende forhåndsstemmelokalet «Valgborg, samt at tidligstemming på biblioteket ble flyttet til Innbyggertorget. 
I forhåndsstemmeperioden kunne man stemme på biblioteket og Downtown på lik linje med tidligere år.
Etter at endringene ble gjennomført har både valgdeltakelsen og andelen som forhåndsstemmer økt betydelig. Dette viser at innbyggerne er tilpasningsdyktige og at reduksjoner i stemmetilbudet ikke nødvendigvis har en negativ innvirkning på valgdeltakelsen.
Stemmetall for Porsgrunn	ved stortingsvalg	Før endringene (2021)	Etter endringene (2025)
Valgdeltakelse (Fremmøteprosent)	74,4%	78,2%
Andel forhåndsstemmer	48,7%	53,9%

Kilde: Valgresultat.no
 
Økt arbeid for valgadministrasjonen
Tilbudet med forhåndsstemmer treffer godt, kan bidra til høyere valgdeltakelse  og bidrar til enklere planlegging av stemmegivning for den enkelte innbygger. 

Samtidig byr det på noen utfordringer for valg administrasjonen. Forhåndsstemmer som mottas ute i lokalene på Downtown, biblioteket, omsorgsinstitusjoner eller ved hjemme-stemming skal fraktes, sorteres og låses inn hver dag ettersom urnene blir fulle. I tillegg håndteres stemmer fra velgere som stemmer i andre kommuner, og tilsvarende mottar kommunen stemmer fra andre kommuner. Mengden forhåndsstemmer øker mot slutten av perioden, og først søndagen før valgdagen kan opptellingen starte. Det er også da kommunen mottar den største mengden utenbys-stemmer. 

Ved kommunestyre- og fylkestingsvalg er det omtrent dobbelt så mange stemmesedler å håndtere. Opptelling av stemmer gjøres først gjennom manuell telling med kontrolltelling fra sidemann, og siden ved maskinell telling ved bruk av godkjente skannere. Arbeidet på søndagen medfører derfor et betydelig bemannings- og ressursbehov, i tillegg til økte kostnader ved søndagsarbeid. Tatt med i beregningen at omtrent 100 valgmedarbeidere er plassert ute på valglokalene så blir kostnaden høy på søndagen/ dagen før pålagt valgdag.
Ved å kun har valgdag på mandagen vil kommunen redusere ressursbehovet betydelig, noe som vil gi en besparelse på omtrent 200 000 kroner i lønn og bevertning, samt gi en enklere organisering av valgarbeidet den søndagen. 
Muligheten til å kunne stemme på søndagen må også sees i sammenheng med at de fleste velgerne nå avlegger stemmer gjennom tidlig-/forhåndsstemming i månedene- og særlig ukene før valget.
Stemmekrets	Forhåndsstemmer	Stemmer avgitt søndag	Stemmer avgitt mandag
Vestsiden	1401	444	665
Bergsbygda	81	0	159
Bjørkedalen	147	0	148
Heistad	1812	796	1025
Klevstrand/Herøya	573	326	468
Langangen	151	0	251
Brevik	539	344	382
Sandøya/Øyene	84	0	122
Tveten	1352	539	611
Grønli og Stridsklev	1455	663	778
Midtbyen, Myrene og Borge	4339	938	1494
Porsgrunn kommune	11961	4050	6103

Tall fra Stortingsvalget 2025 - Kilde: Valgresultat.no samt protokoller fra valglokalene
Erfaringer fra valglokalene
Flere av lederne ved valglokalene sist valg kommenterte at det var god, og til tider for stor bemanning i valglokalene sett i forhold til oppmøte av innbyggere og at kommunen burde vurdere å gjennomføre valgtinget kun på mandagen. Jevnt over er erfaringen at søndagen er en rolig dag og at det største trykket på valgtinget inntreffer mandag ettermiddag og dabber av utover kvelden. 
 
Erfaringer fra andre kommuner
Sandefjord kommune har redusert til kun en valgdag, og erfaringer derfra tilsier at reduksjonen i antall valgdager ikke påvirker valgdeltakelsen. På landsbasis er det 240 kommuner som tilbyr kun én valgdag, herunder kommuner som har like mange og flere stemmeberettigede enn Porsgrunn, blant annet Bergen, Trondheim, Kristiansand, Larvik, Arendal, Tønsberg, Drammen og Kongsberg. 

I Telemark hadde følgende kommuner kun én valgdag ved stortingsvalget i 2025: Fyresdal, Nome, Nissedal, Seljord, Siljan, Tinn og Vinje. Det er også verdt å nevne at Bamble nettopp har besluttet å gjennomføre endagsvalg til neste år og signalene tyder på at en lignende vurdering også vil bli gjort i Skien.
 
Kommunedirektørens vurdering
Valgloven legger opp til at kommunene som hovedregel gjennomfører valg på én valgdag, mandag. 
Kommunen kan i tillegg beslutte å holde valglokalene åpne søndag. Spørsmålet er derfor om Porsgrunn kommune skal gå over til kun valgdag mandag.
Viktig momenter i vurderingen av antall valgdager er valgdeltakelse og utviklingen i hvordan innbyggerne avgir stemme ved forhåndsstemme og på valgdag. 

Ved stortingsvalget i 2025 forhåndsstemte 53,9 prosent av velgerne i Porsgrunn, mot 48,7 prosent i 2021. 
Samtidig økte den samlede valgdeltakelsen fra 74,4 til 78,2 prosent. Dette viser at en stadig større andel av velgerne benytter forhåndsstemmingsperioden fremfor å avgi stemme på valgdagen. Et godt tilgjengelig og forutsigbart tilbud om forhåndsstemming vil derfor være et sentralt tiltak dersom kommunen går over til kun valgdag mandag.
Kostnadene ved å holde valglokaler åpne på søndag må også ses i sammenheng med at søndag er en helligdag, og at bemanning og enkelte drifts- og beredskapstjenester derfor kan medføre høyere kostnader. Et endagsvalg vil kunne redusere behovet for slik bemanning og drift på søndag.
Det må samtidig tas hensyn til at søndagsvalg gir velgerne et ekstra tidspunkt for å avgi stemme. En avvikling av søndagsvalget innebærer derfor en redusert tilgjengelighet på valgdager, og det er viktig at dette vurderes opp mot kommunens samlede forhåndsstemmetilbud. Erfaringene fra 2025, med både økt valgdeltakelse og økt andel forhåndsstemmer, kan imidlertid tyde på at mange velgere allerede benytter andre muligheter enn valgtinget for å avgi stemme.
En eventuell overgang til kun valgdag mandag bør derfor følges opp med god informasjon om forhåndsstemming og tydelig kommunikasjon om åpningstider og hvor velgerne kan avgi stemme. Det bør også sikres tilstrekkelig kapasitet i forhåndsstemmingsperioden, slik at tilbudet er tilgjengelig for velgere som av ulike årsaker ikke har anledning til å stemme på mandagen.
Bystyrets handlingsrom
Administrasjonens vurdering er å synliggjøre de praktiske, økonomiske og administrative konsekvensene av de to alternativene, mens avveiingen mellom tilgjengelighet for velgerne og ressursbruk er et politisk spørsmål.
Bystyret har følgende alternativer:
1. En valgdag.
2. To-dagers valg ved ett eller flere valglokaler
3. To-dagers valg ved alle valglokaler
Stortings- og sametingsvalget 2025 ble avholdt på mandagen med kortere åpningstider i kretsene Langangen, Bergsbygda, Bjørkedalen, og Sandøya/øyene, mens de øvrige kretsene hadde to-dagers valg.
 
Effekten av saken 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	x
Konsekvens for miljøet på kort og lang sikt 	 	 	 	x
Økonomiske konsekvenser i et langt perspektiv	 	 	x	 
Konsekvens for folkehelsen, herunder vurdering av 	tilpasning til aldersvennlig samfunn	 	 	 	x

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

